CELEX: 52019PC0631
Language: el
Date: 2019-12-13
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εξηκοστή τρίτη σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.12.2019
            COM(2019) 631 final
            2019/0278(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εξηκοστή τρίτη σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης, κατά την 63η σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης των Ηνωμένων Εθνών (ΗΕ) για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης των ΗΕ για τις ψυχοτρόπους ουσίες του 1971. Η 63η σύνοδος της Επιτροπής για τα Ναρκωτικά έχει προγραμματιστεί να διεξαχθεί από τις 2 έως τις 6 Μαρτίου 2020.
            
            
               2.Πλαίσιο της πρότασης
            
            
               2.1. Η ενιαία σύμβαση των Ηνωμένων Εθνών για τα ναρκωτικά του 1961, όπως τροποποιήθηκε από το πρωτόκολλο του 1972, και η σύμβαση των Ηνωμένων Εθνών για τις ψυχοτρόπους ουσίες του 1971
            
            
               Η ενιαία σύμβαση των Ηνωμένων Εθνών (ΗΕ) για τα ναρκωτικά του 1961, όπως τροποποιήθηκε από το πρωτόκολλο του 1972 (εφεξής «σύμβαση για τα ναρκωτικά»)
                  1
               , αποσκοπεί στην καταπολέμηση της κατάχρησης ναρκωτικών μέσω συντονισμένης διεθνούς δράσης. Υπάρχουν δύο μορφές παρέμβασης και ελέγχου που εφαρμόζονται από κοινού. Πρώτον, επιδιώκεται ο περιορισμός της κατοχής, της χρήσης, της εμπορίας, της διανομής, της εισαγωγής, της εξαγωγής, της παρασκευής και της παραγωγής ναρκωτικών αποκλειστικά για ιατρικούς ή επιστημονικούς σκοπούς. Δεύτερον, καταπολεμάται η παράνομη διακίνηση ναρκωτικών μέσω διεθνούς συνεργασίας ώστε να αποτρέπονται και να αποθαρρύνονται οι διακινητές ναρκωτικών.
            
            
               Η σύμβαση των ΗΕ για τις ψυχοτρόπους ουσίες του 1971 (εφεξής «σύμβαση για τις ψυχοτρόπους ουσίες»)
                  2
                καθιέρωσε ένα διεθνές σύστημα ελέγχου των ψυχοτρόπων ουσιών. Ανταποκρίθηκε στη διαφοροποίηση και τη διεύρυνση του φάσματος των ναρκωτικών ουσιών και εισήγαγε ελέγχους σε μια σειρά συνθετικών ναρκωτικών βάσει, αφενός, της πιθανότητας κατάχρησής τους και, αφετέρου, της θεραπευτικής τους αξίας.
            
            
               Όλα τα κράτη μέλη της ΕΕ είναι συμβαλλόμενα μέρη των συμβάσεων, η δε Ένωση δεν είναι. 
            
            
               2.2.Η Επιτροπή για τα Ναρκωτικά 
            
            
               Η Επιτροπή για τα Ναρκωτικά (Commission on Narcotic Drugs, CND) είναι επιτροπή του Οικονομικού και Κοινωνικού Συμβουλίου των ΗΕ (ECOSOC), τα δε καθήκοντα και οι εξουσίες της ορίζονται, μεταξύ άλλων, στις δύο συμβάσεις. Αποτελείται από 53 κράτη μέλη των ΗΕ τα οποία έχουν εκλεγεί από το ECOSOC. Τον Μάρτιο του 2020, μέλη της CND με δικαίωμα ψήφου θα είναι 13 κράτη μέλη της ΕΕ
                  3
               . Η Ένωση έχει καθεστώς παρατηρητή στη CND. 
            
            
               2.3.Η προβλεπόμενη πράξη της Επιτροπής για τα Ναρκωτικά
            
            
               Η CND τροποποιεί σε τακτική βάση τον κατάλογο ουσιών που προσαρτάται στις συμβάσεις, βάσει συστάσεων του Παγκόσμιου Οργανισμού Υγείας (ΠΟΥ), ο οποίος συμβουλεύεται την επιτροπή εμπειρογνωμόνων για την τοξικομανία. 
            
            
               Στις 15 Νοεμβρίου 2019, ο ΠΟΥ διατύπωσε σύσταση προς τον Γενικό Γραμματέα των ΗΕ
                  4
                για την προσθήκη στα παραρτήματα των συμβάσεων 12 εκ των ουσιών που υποβλήθηκαν σε κριτική εξέταση από την επιτροπή εμπειρογνωμόνων του ΠΟΥ για την τοξικομανία. 
            
            
               Η CND, κατά την 63η σύνοδό της, η οποία έχει προσωρινά οριστεί να διεξαχθεί στη Βιέννη από τις 2 έως τις 6 Μαρτίου 2020, καλείται να λάβει αποφάσεις σχετικά με την καταχώριση αυτών των ουσιών στα παραρτήματα των συμβάσεων. 
            
            
               3.Θέση που πρέπει να ληφθεί εξ ονόματος της Ενωσης
            
            
               Οι αλλαγές στα παραρτήματα των συμβάσεων έχουν άμεσες επιπτώσεις στο πεδίο εφαρμογής του δικαίου της Ένωσης στον τομέα του ελέγχου των ναρκωτικών για όλα τα κράτη μέλη. Το άρθρο 1 παράγραφος 1 της απόφασης-πλαισίου 2004/757/ΔΕΥ του Συμβουλίου, της 25ης Οκτωβρίου 2004, για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών
                  5
                (εφεξής «απόφαση-πλαίσιο») ορίζει ότι, για τους σκοπούς της απόφασης-πλαισίου, ως «ναρκωτικό» νοούνται όλες οι ουσίες τις οποίες καλύπτουν είτε η σύμβαση για τα ναρκωτικά είτε η σύμβαση για τις ψυχοτρόπους ουσίες, καθώς και όλες οι ουσίες που περιλαμβάνονται στο παράρτημα της απόφασης-πλαισίου. Επομένως, η απόφαση-πλαίσιο εφαρμόζεται σε ουσίες που περιλαμβάνονται στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες. Ως εκ τούτου, τυχόν αλλαγή στα παραρτήματα που προσαρτώνται στις εν λόγω συμβάσεις επηρεάζει άμεσα τους κοινούς κανόνες της ΕΕ και μεταβάλλει το πεδίο εφαρμογής τους, σύμφωνα με το άρθρο 3 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ). Αυτό ισχύει ανεξάρτητα από το αν η σχετική ουσία είχε ήδη υπαχθεί σε έλεγχο σε ολόκληρη την Ένωση
                  6
               .
            
            
               Καμία από τις 13 ουσίες που εξετάστηκαν από την επιτροπή εμπειρογνωμόνων για την τοξικομανία δεν υπόκειται ακόμη σε μέτρα ελέγχου σε ολόκληρη την Ένωση.
            
            
               Η πρόταση της Επιτροπής για τη θέση της Ένωσης συνιστά να υποστηριχθούν οι συστάσεις του ΠΟΥ, καθώς συνάδουν με τις επιστημονικές γνώσεις όπως έχουν σήμερα. Όσον αφορά τις νέες ψυχοδραστικές ουσίες, η προσθήκη αυτών των ουσιών στα παραρτήματα των δύο συμβάσεων υποστηρίζεται επίσης από τα στοιχεία που είναι διαθέσιμα από την ευρωπαϊκή βάση δεδομένων για τα νέα ναρκωτικά του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ). 
            
            
               Το Συμβούλιο είναι αναγκαίο να καθορίσει τη θέση της Ένωσης για τη συνεδρίαση της CND, όταν θα κληθεί να αποφασίσει σχετικά με την καταχώριση των ουσιών στα παραρτήματα. Η θέση αυτή, λόγω των περιορισμών που συνεπάγεται το καθεστώς παρατηρητή της Ένωσης, θα πρέπει να διατυπωθεί από τα κράτη μέλη τα οποία θα είναι μέλη της CND τον Μάρτιο του 2020, ενεργώντας από κοινού προς το συμφέρον της Ένωσης στο πλαίσιο της CND. Η Ένωση δεν είναι συμβαλλόμενο μέρος στις εν λόγω συμβάσεις, αλλά έχει αποκλειστική αρμοδιότητα στον τομέα αυτό.
            
         
         
            
               Για τον σκοπό αυτό, η Επιτροπή προτείνει θέση της Ένωσης, η οποία θα διατυπωθεί από τα κράτη μέλη που θα είναι μέλη της CND τον Μάρτιο του 2020, εξ ονόματος της Ευρωπαϊκής Ένωσης, κατά την 63η σύνοδο της CND όσον αφορά την καταχώριση ουσιών στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες. Είναι η τέταρτη φορά που η Επιτροπή υποβάλλει τέτοια πρόταση για θέση της Ένωσης
                  7
               . Το Συμβούλιο ενέκρινε τις θέσεις της Ένωσης
                  8
               , επιτρέποντας έτσι στην ΕΕ να εκφράσει κοινή άποψη στις προηγούμενες συνεδριάσεις της CND σχετικά με τη διεθνή καταχώριση, δεδομένου ότι τα κράτη μέλη που συμμετέχουν στη CND υπερψήφισαν την καταχώριση στα παραρτήματα σύμφωνα με την εγκριθείσα θέση της Ένωσης.
            
            
               4.Νομική βάση
            
            
               4.1.Διαδικαστική νομική βάση
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος στη σχετική συμφωνία
                  9
               . Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  10
               .
            
            
               Η CND είναι «όργανο που συνιστάται από δεδομένη συμφωνία» κατά την έννοια του εν λόγω άρθρου, δεδομένου ότι πρόκειται για όργανο που έχει συσταθεί από το ECOSOC —όργανο των Ηνωμένων Εθνών— και στο οποίο έχουν ανατεθεί συγκεκριμένα καθήκοντα βάσει της σύμβασης για τα ναρκωτικά και της σύμβασης για τις ψυχοτρόπους ουσίες.
            
            
               Οι αποφάσεις καταχώρισης που λαμβάνονται από τη CND συνιστούν «πράξεις που παράγουν έννομα αποτελέσματα» κατά την έννοια του άρθρου 218 παράγραφος 9 της ΣΛΕΕ. Σύμφωνα με τη σύμβαση για τα ναρκωτικά και τη σύμβαση για τις ψυχοτρόπους ουσίες, οι αποφάσεις της CND καθίστανται αυτομάτως δεσμευτικές, εκτός αν συμβαλλόμενο μέρος υποβάλει την απόφαση προς επανεξέταση στο ECOSOC εντός της οριζόμενης προθεσμίας
                  11
               . Οι αποφάσεις του ECOSOC επί του ζητήματος είναι οριστικές. Οι αποφάσεις καταχώρισης που λαμβάνονται από τη CND παράγουν επίσης έννομα αποτελέσματα στην έννομη τάξη της ΕΕ δυνάμει του ενωσιακού δικαίου —δεδομένου ότι επηρεάζουν με καθοριστικό τρόπο το περιεχόμενο της νομοθεσίας της ΕΕ— ήτοι της απόφασης-πλαισίου 2004/757/ΔΕΥ του Συμβουλίου. Οι αλλαγές στα παραρτήματα των συμβάσεων έχουν άμεσες επιπτώσεις στο πεδίο εφαρμογής της εν λόγω νομικής πράξης της ΕΕ.
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. 
            
            
               Ο κύριος στόχος και το περιεχόμενο της προβλεπόμενης πράξης αφορούν την παράνομη εμπορία ναρκωτικών.
            
            
               Ως εκ τούτου, ουσιαστική νομική βάση της προτεινόμενης απόφασης είναι το άρθρο 83 παράγραφος 1 της ΣΛΕΕ, το οποίο χαρακτηρίζει την παράνομη εμπορία ναρκωτικών ως ένα από τα αδικήματα με ιδιαίτερη διασυνοριακή διάσταση και εξουσιοδοτεί το Ευρωπαϊκό Κοινοβούλιο και το Συμβούλιο να θεσπίζουν ελάχιστους κανόνες για τον ορισμό των ποινικών αδικημάτων και των κυρώσεων στον τομέα της παράνομης εμπορίας ναρκωτικών. 
            
            
               4.3.Μεταβλητή γεωμετρία
            
            
               Σύμφωνα με το άρθρο 10 παράγραφος 4 του Πρωτοκόλλου (αριθ. 36) σχετικά με τις μεταβατικές διατάξεις το οποίο είναι προσαρτημένο στις Συνθήκες, το Ηνωμένο Βασίλειο κοινοποίησε ότι δεν αποδέχεται τις πλήρεις εξουσίες της Επιτροπής και του Δικαστηρίου της Ευρωπαϊκής Ένωσης όσον αφορά τις πράξεις στον τομέα της αστυνομικής και δικαστικής συνεργασίας σε ποινικές υποθέσεις που εκδόθηκαν πριν από την έναρξη ισχύος της Συνθήκης της Λισαβόνας. Κατά συνέπεια, η απόφαση-πλαίσιο 2004/757/ΔΕΥ του Συμβουλίου έχει παύσει να ισχύει για το Ηνωμένο Βασίλειο από την 1η Δεκεμβρίου 2014
                  12
               . 
            
            
               Δεδομένου ότι οι αποφάσεις καταχώρισης στα παραρτήματα οι οποίες λαμβάνονται από τη CND δεν επηρεάζουν τους κοινούς κανόνες στον τομέα της παράνομης εμπορίας ναρκωτικών από τους οποίους δεσμεύεται το Ηνωμένο Βασίλειο, το Ηνωμένο Βασίλειο δεν συμμετέχει στην έκδοση απόφασης του Συμβουλίου για τον καθορισμό της θέσης που πρέπει να ληφθεί εξ ονόματος της Ένωσης κατά τη λήψη των εν λόγω αποφάσεων καταχώρισης στα παραρτήματα
                  13
               . 
            
            
               Η Δανία δεσμεύεται από την απόφαση-πλαίσιο 2004/757/ΔΕΥ του Συμβουλίου, όπως ίσχυε έως τις 21 Νοεμβρίου 2018, το άρθρο 1 της οποίας ορίζει ως «ναρκωτικά» όλες τις ουσίες τις οποίες καλύπτει είτε η σύμβαση για τα ναρκωτικά είτε η σύμβαση για τις ψυχοτρόπους ουσίες. 
            
            
               Δεδομένου ότι οι αποφάσεις καταχώρισης στα παραρτήματα οι οποίες λαμβάνονται από τη CND επηρεάζουν τους κοινούς κανόνες στον τομέα της παράνομης εμπορίας ναρκωτικών από τους οποίους δεσμεύεται η Δανία, η Δανία συμμετέχει στην έκδοση απόφασης του Συμβουλίου για τον καθορισμό της θέσης που πρέπει να ληφθεί εξ ονόματος της Ένωσης κατά τη λήψη των εν λόγω αποφάσεων καταχώρισης.
            
            
               4.4.Συμπέρασμα
            
            
               Νομική βάση της παρούσας πρότασης αποτελεί το άρθρο 83 παράγραφος 1, σε συνδυασμό με το άρθρο 218 παράγραφος 9 της ΣΛΕΕ.
            
         
         
            
               5.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Δεν υπάρχουν δημοσιονομικές επιπτώσεις.
            
            
               2019/0278 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εξηκοστή τρίτη σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 83 παράγραφος 1 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η ενιαία σύμβαση των Ηνωμένων Εθνών (ΗΕ) για τα ναρκωτικά του 1961, όπως τροποποιήθηκε από το πρωτόκολλο του 1972
                  14
                (εφεξής «σύμβαση για τα ναρκωτικά»), τέθηκε σε ισχύ στις 8 Αυγούστου 1975. 
            
            
               (2)Δυνάμει του άρθρου 3 της σύμβασης για τα ναρκωτικά, η Επιτροπή για τα Ναρκωτικά δύναται να αποφασίζει την προσθήκη ουσιών στα παραρτήματα της εν λόγω σύμβασης. Μπορεί να πραγματοποιεί αλλαγές στα παραρτήματα μόνο σύμφωνα με τις συστάσεις του Παγκόσμιου Οργανισμού Υγείας (ΠΟΥ), αλλά μπορεί επίσης να αποφασίζει να μην πραγματοποιεί τις αλλαγές που προτείνει ο ΠΟΥ.
            
            
               (3)Η σύμβαση των ΗΕ για τις ψυχοτρόπους ουσίες του 1971 (εφεξής «σύμβαση για τις ψυχοτρόπους ουσίες»)
                  15
                τέθηκε σε ισχύ στις 16 Αυγούστου 1976.
            
            
               (4)Δυνάμει του άρθρου 2 της σύμβασης για τις ψυχοτρόπους ουσίες, η Επιτροπή για τα Ναρκωτικά δύναται να αποφασίζει την προσθήκη ή αφαίρεση ουσιών από τα παραρτήματα της εν λόγω σύμβασης βάσει των συστάσεων του ΠΟΥ. Διαθέτει ευρεία διακριτική ευχέρεια να λαμβάνει υπόψη οικονομικούς, κοινωνικούς, νομικούς, διοικητικούς και άλλους παράγοντες, αλλά δεν μπορεί να ενεργεί αυθαίρετα. 
            
            
               (5)Οι αλλαγές στα παραρτήματα και των δύο συμβάσεων έχουν άμεσες επιπτώσεις στο πεδίο εφαρμογής του δικαίου της Ένωσης στον τομέα του ελέγχου των ναρκωτικών. Η απόφαση-πλαίσιο 2004/757/ΔΕΥ του Συμβουλίου
                  16
                εφαρμόζεται στις ουσίες που παρατίθενται στα παραρτήματα των εν λόγω συμβάσεων. Ως εκ τούτου, οποιαδήποτε αλλαγή στα παραρτήματα που προσαρτώνται στις συμβάσεις επηρεάζει άμεσα τους κοινούς κανόνες της Ένωσης και μεταβάλλει το πεδίο εφαρμογής τους, σύμφωνα με το άρθρο 3 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ).
            
            
               (6)Η Επιτροπή για τα Ναρκωτικά θα πρέπει, κατά την εξηκοστή τρίτη σύνοδό της η οποία έχει προσωρινά οριστεί να διεξαχθεί από τις 2 έως τις 6 Μαρτίου 2020 στη Βιέννη, να εγκρίνει αποφάσεις σχετικά με την προσθήκη 12 νέων ουσιών στα παραρτήματα των συμβάσεων των ΗΕ. 
            
            
               (7)Η Ένωση δεν είναι συμβαλλόμενο μέρος στις σχετικές συμβάσεις των ΗΕ. Έχει καθεστώς παρατηρητή στην Επιτροπή για τα Ναρκωτικά, στην οποία, τον Μάρτιο του 2020, θα είναι μέλη με δικαίωμα ψήφου δεκατρία κράτη μέλη
                  17
               . Ως εκ τούτου, απαιτείται το Συμβούλιο να εξουσιοδοτήσει τα κράτη μέλη να εκφράσουν τη θέση της Ένωσης σχετικά με την καταχώριση ουσιών βάσει της σύμβασης για τα ναρκωτικά και της σύμβασης για τις ψυχοτρόπους ουσίες, δεδομένου ότι οι αποφάσεις σχετικά με την προσθήκη νέων ουσιών στα παραρτήματα των συμβάσεων εμπίπτουν στην αποκλειστική αρμοδιότητα της Ένωσης. 
            
            
               (8)Ο ΠΟΥ διατύπωσε σύσταση για την προσθήκη δύο νέων ουσιών στο παράρτημα I της σύμβασης για τα ναρκωτικά και μίας νέας ουσίας στο παράρτημα I, επτά νέων ουσιών στο παράρτημα II και δύο νέων ουσιών στο παράρτημα IV της σύμβασης για τις ψυχοτρόπους ουσίες
                  18
               .
            
            
               (9)Οι ουσίες που εξετάστηκαν από την επιτροπή εμπειρογνωμόνων του ΠΟΥ για την τοξικομανία (εφεξής «επιτροπή εμπειρογνωμόνων»), και των οποίων την καταχώριση συνιστά ο ΠΟΥ, παρακολουθούνται από το Ευρωπαϊκό Κέντρο Παρακολούθησης Ναρκωτικών και Τοξικομανίας (εφεξής «EMCDDA») ως νέες ψυχοδραστικές ουσίες κατά την έννοια του κανονισμού (ΕΚ) αριθ. 1920/2006 του Ευρωπαϊκού Κοινοβουλίου και του Συμβουλίου
                  19
               . Καμία από τις ουσίες δεν αποτέλεσε αντικείμενο αρχικής έκθεσης ή αξιολόγησης κινδύνου σε επίπεδο Ένωσης.
            
            
               (10)Σύμφωνα με την αξιολόγηση της επιτροπής εμπειρογνωμόνων, η κροτωνυλοφαιντανύλη (χημική ονομασία: N-φαινυλο-N-[1-(2-φαινυλαιθυλο)-4-πιπεριδινυλο]-2-βουτεναμίδιο) είναι συνθετικό οπιοειδές και είναι δομικά ανάλογη με τη φαιντανύλη, ελεγχόμενη ουσία που χρησιμοποιείται ευρέως στην ιατρική για γενική αναισθησία κατά τη διάρκεια χειρουργικών επεμβάσεων και για την αντιμετώπιση του πόνου. Η κροτωνυλοφαιντανύλη δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η κροτωνυλοφαιντανύλη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της κροτωνυλοφαιντανύλης στο παράρτημα I της σύμβασης για τα ναρκωτικά.
            
         
         
            
               (11)Η κροτωνυλοφαιντανύλη εντοπίστηκε πρώτη φορά στην ΕΕ (στις Κάτω Χώρες) μόλις το φθινόπωρο του 2019. Ακόμη δεν έχουν συνδεθεί με την ουσία θάνατοι ή οξείες δηλητηριάσεις.
            
            
               (12)Τα κράτη μέλη θα πρέπει να λάβουν θέση υπέρ της προσθήκης της κροτωνυλοφαιντανύλης στο παράρτημα Ι της σύμβασης για τα ναρκωτικά.
            
            
               (13)Σύμφωνα με την αξιολόγηση της επιτροπής εμπειρογνωμόνων, η βαλερυλοφαιντανύλη (γνωστή και ως πενταναμιδικό ανάλογο της φαιντανύλης, χημική ονομασία: N-φαινυλο-N-[1- (2-φαινυλαιθυλο) -4-πιπεριδυλο]πενταναμίδιο) είναι συνθετικό οπιοειδές. Η βαλερυλοφαιντανύλη δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η βαλερυλοφαιντανύλη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της βαλερυλοφαιντανύλης στο παράρτημα I της σύμβασης για τα ναρκωτικά.
            
            
               (14)Η βαλερυλοφαιντανύλη έχει εντοπιστεί σε τέσσερα κράτη μέλη και υπάγεται σε έλεγχο σε τουλάχιστον τέσσερα κράτη μέλη. Ακόμη δεν έχουν συνδεθεί με την ουσία θάνατοι ή οξείες δηλητηριάσεις.
            
            
               (15)Συνεπώς, τα κράτη μέλη θα πρέπει να λάβουν θέση υπέρ της προσθήκης της βαλερυλοφαιντανύλης στο παράρτημα I της σύμβασης για τα ναρκωτικά.
            
            
               (16)Σύμφωνα με την αξιολόγηση της επιτροπής εμπειρογνωμόνων, η ουσία DOC (γνωστή και ως 2,5-διμεθοξυ-4-χλωροαμφεταμίνη, χημική ονομασία: 1-(4-χλωρο-2,5-διμεθοξυφαινυλο)προπαν-2-αμίνη) είναι φαιναιθυλαμίνη. Η DOC δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η DOC αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της DOC στο παράρτημα I της σύμβασης για τις ψυχοτρόπους ουσίες.
            
            
               (17)Η DOC έχει εντοπιστεί σε 27 κράτη μέλη και υπάγεται σε έλεγχο σε τουλάχιστον 12 κράτη μέλη. Έχει συνδεθεί με τουλάχιστον έναν θάνατο και τέσσερις περιπτώσεις οξείας δηλητηρίασης.
            
            
               (18)Συνεπώς, τα κράτη μέλη θα πρέπει να λάβουν θέση υπέρ της προσθήκης της DOC στο παράρτημα I της σύμβασης για τις ψυχοτρόπους ουσίες.
            
            
               (19)Σύμφωνα με την αξιολόγηση της επιτροπής εμπειρογνωμόνων, η ουσία AB-FUBINACA (γνωστή και ως FUB-AMB, χημική ονομασία: N-(1-αμινο-3-μεθυλ-1-οξοβουταν-2-υλο)-1-(4-φθοροβενζυλ)-1H-ινδαζολο-3-καρβοξαμίδιο) είναι συνθετικό κανναβινοειδές. Η AB-FUBINACA δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η AB-FUBINACA αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της AB-FUBINACA στο παράρτημα II της σύμβασης για τις ψυχοτρόπους ουσίες.
            
            
               (20)Η AB-FUBINACA έχει εντοπιστεί σε 24 κράτη μέλη και υπάγεται σε έλεγχο σε τουλάχιστον 13 κράτη μέλη. Έχει συνδεθεί με τουλάχιστον 20 θανάτους και 19 περιπτώσεις οξείας δηλητηρίασης.
            
            
               (21)Συνεπώς, τα κράτη μέλη θα πρέπει να λάβουν θέση υπέρ της προσθήκης της AB-FUBINACA στο παράρτημα II της σύμβασης για τις ψυχοτρόπους ουσίες.
            
            
               (22)Σύμφωνα με την αξιολόγηση της επιτροπής εμπειρογνωμόνων, η ουσία 5F-AMB-PINACA (γνωστή και ως 5F-AMB, 5F-MMB-PINACA, 5-φθορο-AMB, 5-φθορο-AMP ή 5F-AMP, χημική ονομασία: 2-({[1-(5-φθοροπεντυλο)-1H-ινδαζολ-3-υλο]καρβονυλ}αμιν)-3-μεθυλοβουτανοϊκός μεθυλεστέρας) είναι συνθετικό κανναβινοειδές. Η 5F-AMB-PINACA δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η 5F-AMB-PINACA αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της 5F-AMB-PINACA στο παράρτημα II της σύμβασης για τις ψυχοτρόπους ουσίες.
            
            
               (23)Η 5F-AMB-PINACA έχει εντοπιστεί σε 17 κράτη μέλη και υπάγεται σε έλεγχο σε τουλάχιστον οκτώ κράτη μέλη. Έχει συνδεθεί με τουλάχιστον δύο θανάτους και τρεις περιπτώσεις οξείας δηλητηρίασης.
            
            
               (24)Συνεπώς, τα κράτη μέλη θα πρέπει να λάβουν θέση υπέρ της προσθήκης της 5F-AMB-PINACA στο παράρτημα ΙΙ της σύμβασης για τις ψυχοτρόπους ουσίες.
            
            
               (25)Σύμφωνα με την αξιολόγηση της επιτροπής εμπειρογνωμόνων, η ουσία 5F-MDMB-PICA (γνωστή και ως 5F-MDMB-2201 ή MDMB-2201, χημική ονομασία: 2-[[1-(5-φθοροπεντυλ)ινδολο-3-καρβονυλ]αμινο]-3,3-διμεθυλοβουτανοϊκός μεθυλεστέρας) είναι συνθετικό κανναβινοειδές. Η 5F-MDMB-PICA δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η 5F-MDMB-PICA αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της 5F-MDMB-PICA στο παράρτημα II της σύμβασης για τις ψυχοτρόπους ουσίες.
            
            
               (26)Η 5F-MDMB-PICA έχει εντοπιστεί σε 22 κράτη μέλη και υπάγεται σε έλεγχο σε τουλάχιστον τρία κράτη μέλη. Έχει συνδεθεί με τουλάχιστον οκτώ θανάτους και μία περίπτωση οξείας δηλητηρίασης.
            
            
               (27)Συνεπώς, τα κράτη μέλη θα πρέπει να λάβουν θέση υπέρ της προσθήκης της 5F-MDMB-PICA στο παράρτημα ΙΙ της σύμβασης για τις ψυχοτρόπους ουσίες.
            
            
               (28)Σύμφωνα με την αξιολόγηση της επιτροπής εμπειρογνωμόνων, η ουσία 4-F-MDMB-BINACA (γνωστή και ως 4F-ADB, 4F-MDMB-BINACA ή 4F-MDMB-BUTINACA, χημική ονομασία: 2-(1-(4-φθοροβουτυλ)-1H-ινδαζολο-3-καρβοξαμιδο)-3,3-διμεθυλοβουτανοϊκός μεθυλεστέρας) είναι συνθετικό κανναβινοειδές. Η 4-F-MDMB-BINACA δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η 4-F-MDMB-BINACA αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της 4-F-MDMB-BINACA στο παράρτημα II της σύμβασης για τις ψυχοτρόπους ουσίες.
            
            
               (29)Η 4-F-MDMB-BINACA έχει εντοπιστεί σε 14 κράτη μέλη και υπάγεται σε έλεγχο σε τουλάχιστον ένα κράτος μέλος. Έχει συνδεθεί με τουλάχιστον μία περίπτωση οξείας δηλητηρίασης. Η 4-F-MMBINBINACA αποτέλεσε αντικείμενο ενημερωτικού σημειώματος του συστήματος έγκαιρης προειδοποίησης της ΕΕ, τον Απρίλιο του 2019.
            
            
               (30)Συνεπώς, τα κράτη μέλη θα πρέπει να λάβουν θέση υπέρ της προσθήκης της 4-F-MDMB-BINACA στο παράρτημα ΙΙ της σύμβασης για τις ψυχοτρόπους ουσίες.
            
         
         
            
               (31)Σύμφωνα με την αξιολόγηση της επιτροπής εμπειρογνωμόνων, η ουσία 4-CMC (γνωστή και ως 4-χλωρομεθκαθινόνη ή κλεφεδρόνη, χημική ονομασία: 1-(4-χλωροφαινυλο)-2-(μεθυλαμινο)προπαν-1-όνη) είναι συνθετική καθινόνη με παρόμοια δομή με τη μεφεδρόνη
                  20
               , η οποία έχει καταχωριστεί στη σύμβαση για τις ψυχοτρόπους ουσίες. Η 4-CMC δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η 4-CMC αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της 4-CMC στο παράρτημα II της σύμβασης για τις ψυχοτρόπους ουσίες.
            
            
               (32)Η 4-CMC έχει εντοπιστεί σε 24 κράτη μέλη και υπάγεται σε έλεγχο σε τουλάχιστον οκτώ κράτη μέλη. Έχει συνδεθεί με τουλάχιστον τέσσερις θανάτους και τρεις περιπτώσεις οξείας δηλητηρίασης.
            
            
               (33)Συνεπώς, τα κράτη μέλη θα πρέπει να λάβουν θέση υπέρ της προσθήκης της 4-CMC στο παράρτημα ΙΙ της σύμβασης για τις ψυχοτρόπους ουσίες.
            
            
               (34)Σύμφωνα με την αξιολόγηση της επιτροπής εμπειρογνωμόνων, η ουσία N-αιθυλεξεδρόνη (γνωστή και ως NEH, Hexen, Ethyl-Hex, αιθυλ-εξεδρόνη ή HEX-EN, χημική ονομασία: 2-(αιθυλαμινο)-1-φαινυλεξαν-1-όνη) είναι συνθετική καθινόνη. Η N-αιθυλεξεδρόνη δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η N-αιθυλεξεδρόνη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της Ν-αιθυλεξεδρόνης στο παράρτημα II της σύμβασης για τις ψυχοτρόπους ουσίες.
            
            
               (35)Η Ν-αιθυλεξεδρόνη έχει εντοπιστεί σε 23 κράτη μέλη και υπάγεται σε έλεγχο σε τουλάχιστον έξι κράτη μέλη. Έχει συνδεθεί με τουλάχιστον 31 θανάτους και εννέα περιπτώσεις οξείας δηλητηρίασης.
            
            
               (36)Συνεπώς, τα κράτη μέλη θα πρέπει να λάβουν θέση υπέρ της προσθήκης της Ν-αιθυλεξεδρόνης στο παράρτημα II της σύμβασης για τις ψυχοτρόπους ουσίες.
            
            
               (37)Σύμφωνα με την αξιολόγηση της επιτροπής εμπειρογνωμόνων, η ουσία άλφα-PHP (γνωστή και ως PV-7, α-PHP, α-πυρρολιδινοεξανοφαινόνη, χημική ονομασία: 1-φαινυλο-2-(πυρρολιδιν-1-υλο)εξαν-1-όνη) είναι συνθετική καθινόνη. Είναι ανώτερο ομόλογο της ουσίας άλφα-PVP
                  21
               , η οποία έχει καταχωριστεί στη σύμβαση για τις ψυχοτρόπους ουσίες. Η άλφα-PHP δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η άλφα-PHP αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της άλφα-PHP στο παράρτημα II της σύμβασης για τις ψυχοτρόπους ουσίες.
            
            
               (38)Η άλφα-PVP έχει εντοπιστεί σε 21 κράτη μέλη και υπάγεται σε έλεγχο σε τουλάχιστον επτά κράτη μέλη. Έχει συνδεθεί με τουλάχιστον 27 θανάτους και δύο περιπτώσεις οξείας δηλητηρίασης.
            
            
               (39)Συνεπώς, τα κράτη μέλη θα πρέπει να λάβουν θέση υπέρ της προσθήκης της άλφα-PVP στο παράρτημα II της σύμβασης για τις ψυχοτρόπους ουσίες.
            
            
               (40)Σύμφωνα με την αξιολόγηση της επιτροπής εμπειρογνωμόνων, η φλουαλπραζολάμη (γνωστή και ως Ro 11-5073/000, χημική ονομασία: 8-χλωρο-6-(2-φθοροφαινυλο)-1-μεθυλο-4H-[1,2,4]τριαζολο[4,3-a][1,4]βενζοδιαζεπίνη) είναι βενζοδιαζεπίνη. Η φλουαλπραζολάμη δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η φλουαλπραζολάμη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της φλουαλπραζολάμης στο παράρτημα IV της σύμβασης για τις ψυχοτρόπους ουσίες.
            
            
               (41)Η φλουαλπραζολάμη έχει εντοπιστεί σε οκτώ κράτη μέλη και υπάγεται σε έλεγχο σε τουλάχιστον δύο κράτη μέλη. Έχει συνδεθεί με τουλάχιστον 26 θανάτους. Η φλουαλπραζολάμη αποτέλεσε αντικείμενο συμβουλευτικού σημειώματος του συστήματος έγκαιρης προειδοποίησης της ΕΕ, τον Μάρτιο του 2019.
            
            
               (42)Συνεπώς, τα κράτη μέλη θα πρέπει να λάβουν θέση υπέρ της προσθήκης της φλουαλπραζολάμης στο παράρτημα IV της σύμβασης για τις ψυχοτρόπους ουσίες.
            
            
               (43)Σύμφωνα με την αξιολόγηση της επιτροπής εμπειρογνωμόνων, η ετιζολάμη (γνωστή και ως Y-7131 ή Depas, χημική ονομασία: 4-(2-χλωροφαινυλο)-2-αιθυλο-9-μεθυλο-6H-θειενο[3,2-f][1,2,4]τριαζολο[4,3-a][1,4]διαζεπίνη) είναι ουσία τύπου βενζοδιαζεπίνης. Η ετιζολάμη έχει εξεταστεί τρεις φορές από την επιτροπή εμπειρογνωμόνων, με πιο πρόσφατη το 2017. Υπάρχουν επαρκή αποδεικτικά στοιχεία ότι η ετιζολάμη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της ετιζολάμης στο παράρτημα IV της σύμβασης για τις ψυχοτρόπους ουσίες.
            
            
               (44)Η ετιζολάμη έχει εντοπιστεί σε 21 κράτη μέλη και υπάγεται σε έλεγχο σε τουλάχιστον επτά κράτη μέλη. Έχει συνδεθεί με τουλάχιστον 43 θανάτους
                  22
               . Μολονότι η ετιζολάμη είναι εγκεκριμένο φάρμακο
                  23
                σε διάφορες χώρες (Ιαπωνία, Ιταλία, Ινδία), θεωρείται ότι το μεγαλύτερο μέρος της ουσίας που πωλείται στην αγορά ναρκωτικών στην Ευρώπη δεν προέρχεται από εκτροπή φαρμάκων αλλά έχει αγοραστεί χύδην σε μορφή σκόνης από χημικές εταιρείες που εδρεύουν εκτός Ευρώπης. Κατόπιν εισάγεται στην Ένωση μέσω υπηρεσιών ταχυμεταφορών και μεταφοράς φορτίων και, στη συνέχεια, πρεσάρεται σε δισκία και πωλείται είτε ως ετιζολάμη είτε ως παραποιημένα δισκία διαζεπάμης και αλπραζολάμης. Η ετιζολάμη συχνά πωλείται ως «βάλιουμ του δρόμου». Ο αριθμός των εντός Ένωσης περιστατικών που αναφέρονται αυτοβούλως στο EudraVigilance (EV) για την ετιζολάμη και εντοπίζονται μέσω της τυποποιημένης αναζήτησης της MedDRA για την κατάχρηση, την εξάρτηση και τα συμπτώματα στέρησης των ναρκωτικών (Drug abuse, dependence and withdrawal) είναι χαμηλός
                  24
               . Το 2017, η ετιζολάμη ήταν η βενζοδιαζεπίνη με τις πιο συχνές κατασχέσεις, σύμφωνα με τις αναφορές στο σύστημα έγκαιρης προειδοποίησης της Ένωσης, τόσο κατά πλήθος υποθέσεων, όσο και κατά ποσότητα. Η ετιζολάμη αποτέλεσε αντικείμενο ενημερωτικού σημειώματος του συστήματος έγκαιρης προειδοποίησης της ΕΕ, τον Μάρτιο του 2019.
            
            
               (45)Συνεπώς, τα κράτη μέλη θα πρέπει να λάβουν θέση υπέρ της προσθήκης της ετιζολάμης στο παράρτημα IV της σύμβασης για τις ψυχοτρόπους ουσίες.
            
            
               (46)Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής για τα Ναρκωτικά, δεδομένου ότι οι αποφάσεις που αφορούν τις διαφορετικές αποφάσεις καταχώρισης στα παραρτήματα για τις 12 ουσίες θα μπορούν να επηρεάσουν με καθοριστικό τρόπο το περιεχόμενο της νομοθεσίας της Ένωσης, ιδίως δε την απόφαση-πλαίσιο 2004/757/ΔΕΥ.
            
            
               (47)Η θέση της Ένωσης πρέπει να εκφραστεί από τα κράτη μέλη που συμμετέχουν στην Επιτροπή για τα Ναρκωτικά, τα οποία ενεργούν από κοινού.
            
            
               (48)Η Δανία δεσμεύεται από την απόφαση-πλαίσιο 2004/757/ΔΕΥ ως είχε έως τις 21 Νοεμβρίου 2018 και, ως εκ τούτου, συμμετέχει στην έκδοση και στην εφαρμογή της παρούσας απόφασης.
            
            
               (49)Η Ιρλανδία δεσμεύεται από την απόφαση-πλαίσιο 2004/757/ΔΕΥ και, ως εκ τούτου, συμμετέχει στην έκδοση και στην εφαρμογή της παρούσας απόφασης.
            
            
               (50)Το Ηνωμένο Βασίλειο δεν δεσμεύεται από την απόφαση-πλαίσιο 2004/757/ΔΕΥ και, ως εκ τούτου, δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης κατά την εξηκοστή τρίτη σύνοδο της Επιτροπής για τα Ναρκωτικά, που θα διεξαχθεί από τις 2 έως τις 6 Μαρτίου 2020, όταν το όργανο αυτό κληθεί να λάβει αποφάσεις σχετικά με την προσθήκη ουσιών στα παραρτήματα της ενιαίας σύμβασης των Ηνωμένων Εθνών για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης των Ηνωμένων Εθνών για τις ψυχοτρόπους ουσίες του 1971, ορίζεται στο παράρτημα της παρούσας απόφασης.
            
            
               Άρθρο 2
            
            
               Η θέση που αναφέρεται στο άρθρο 1 εκφράζεται από τα κράτη μέλη που συμμετέχουν στην Επιτροπή Ναρκωτικών, τα οποία ενεργούν από κοινού.
            
            
               Άρθρο 3 
            
            
               Η παρούσα απόφαση απευθύνεται στα κράτη μέλη σύμφωνα με τις Συνθήκες.
            
            
               Βρυξέλλες,
            
            
               
                     Για το Συμβούλιο
               
               
                     Ο/Η Πρόεδρος
               
            
         
         
            
                  
                     (1)
                  
                        Ηνωμένα Έθνη, σειρά Συνθηκών, τόμος 978, αριθ. 14152.
               
               
                  
                     (2)
                  
                        Ηνωμένα Έθνη, σειρά Συνθηκών, τόμος 1019, αριθ. 14956.
               
               
                  
                     (3)
                  
                        Από 1ης Ιανουαρίου 2020, μέλη της CND με δικαίωμα ψήφου θα είναι τα ακόλουθα 13 κράτη μέλη: Αυστρία, Βέλγιο, Γαλλία, Γερμανία, Ηνωμένο Βασίλειο, Ισπανία, Ιταλία, Κάτω Χώρες, Κροατία, Ουγγαρία, Πολωνία, Σουηδία και Τσεχική Δημοκρατία.
               
               
                  
                     (4)
                  
                        
                  https://www.who.int/medicines/access/controlled-substances/UNSG_letter_42ECDD_recommendations_15Nov19.pdf?ua=1
                  . 
               
               
                  
                     (5)
                  
                        ΕΕ L 335 της 11.11.2004, σ. 8, όπως τροποποιήθηκε από την οδηγία (ΕΕ) 2017/2103 του Ευρωπαϊκού Κοινοβουλίου και του Συμβουλίου, της 15ης Νοεμβρίου 2017, για την τροποποίηση της απόφασης-πλαισίου 2004/757/ΔΕΥ του Συμβουλίου, με σκοπό να περιληφθούν στον ορισμό των ναρκωτικών νέες ψυχοδραστικές ουσίες, και για την κατάργηση της απόφασης 2005/387/ΔΕΥ του Συμβουλίου, ΕΕ L 305 της 21.11.2017, σ. 12. 
               
               
                  
                     (6)
                  
                        Βλ. το παράρτημα της απόφασης-πλαισίου, όπως τροποποιήθηκε με την κατ’ εξουσιοδότηση οδηγία (EE) 2019/369 της Επιτροπής, της 13ης Δεκεμβρίου 2018, για την τροποποίηση του παραρτήματος της απόφασης-πλαισίου 2004/757/ΔΕΥ του Συμβουλίου όσον αφορά τη συμπερίληψη νέων ψυχοδραστικών ουσιών στον ορισμό των ναρκωτικών, ΕΕ L 66 της 7.3.2019, σ. 3.  
               
               
                  
                     (7)
                  
                        COM(2017) 72 final, COM(2018) 31 final, COM(2018) 862 final. 
               
               
                  
                     (8)
                  
                        Εγκρίθηκαν από το Συμβούλιο στις 7 Μαρτίου 2017, στις 27 Φεβρουαρίου 2018 και στις 5 Μαρτίου 2019 αντίστοιχα.
               
               
                  
                     (9)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64. 
               
               
                  
                     (10)
                  
                        Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (11)
                  
                        Άρθρο 3 παράγραφος 7 της σύμβασης για τα ναρκωτικά, άρθρο 2 παράγραφος 7 της σύμβασης για τις ψυχοτρόπους ουσίες.
               
               
                  
                     (12)
                  
                        Βλ. σημείο 29 του καταλόγου πράξεων της Ένωσης που εκδόθηκαν πριν την έναρξη ισχύος της Συνθήκης της Λισαβόνας στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις οι οποίες παύουν να εφαρμόζονται στο Ηνωμένο Βασίλειο από την 1η Δεκεμβρίου 2014 σύμφωνα με τη δεύτερη πρόταση του άρθρου 10 παράγρ. 4 του Πρωτοκόλλου (αριθ. 36) σχετικά με τις μεταβατικές διατάξεις (ΕΕ C 430 της 1.12.2014, σ. 17).
               
               
                  
                     (13)
                  
                        Η παρούσα πρόταση αφορά τον καθορισμό της θέσης που πρέπει να ληφθεί εξ ονόματος της Ένωσης σε συνεδρίαση που θα πραγματοποιηθεί μετά την αποχώρηση του Ηνωμένου Βασιλείου από την Ένωση, εκτός εάν το Ηνωμένο Βασίλειο ζητήσει τέταρτη παράταση της προθεσμίας που προβλέπεται δυνάμει του άρθρου 50 της Συνθήκης και το Ευρωπαϊκό Συμβούλιο (άρθρο 50) συμφωνήσει ομόφωνα. Κατά τον χρόνο ωστόσο που η Επιτροπή εκδίδει την πρότασή της, το Ηνωμένο Βασίλειο είναι κράτος μέλος. Ως εκ τούτου, επί παραδείγματι, οι αναφορές στις αιτιολογικές σκέψεις της πρότασης σε ορισμένα κράτη μέλη όπου εντοπίστηκαν συγκεκριμένες ουσίες περιλαμβάνουν και το Ηνωμένο Βασίλειο.
               
               
                  
                     (14)
                  
                        Ηνωμένα Έθνη, σειρά Συνθηκών, τόμος 978, αριθ. 14152.
               
               
                  
                     (15)
                  
                        Ηνωμένα Έθνη, σειρά Συνθηκών, τόμος 1019, αριθ. 14956.
               
               
                  
                     (16)
                  
                        Απόφαση-πλαίσιο 2004/757/ΔΕΥ του Συμβουλίου, της 25ης Οκτωβρίου 2004, για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών (ΕΕ L 335 της 11.11.2004, σ. 8).
               
               
                  
                     (17)
                  
                        Από 1ης Ιανουαρίου 2020, μέλη της CND με δικαίωμα ψήφου θα είναι τα ακόλουθα 13 κράτη μέλη: Αυστρία, Βέλγιο, Γαλλία, Γερμανία, Ηνωμένο Βασίλειο, Ισπανία, Ιταλία, Κάτω Χώρες, Κροατία, Ουγγαρία, Πολωνία, Σουηδία και Τσεχική Δημοκρατία.
               
               
                  
                     (18)
                  
                        
                  https://www.who.int/medicines/access/controlled-substances/UNSG_letter_42ECDD_recommendations_15Nov19.pdf?ua=1
                  . 
               
               
                  
                     (19)
                  
                        Κανονισμός (ΕΚ) αριθ. 1920/2006 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με το Ευρωπαϊκό Κέντρο Παρακολούθησης Ναρκωτικών και Τοξικομανίας (ΕΕ L 376 της 27.12.2006, σ. 1).
               
               
                  
                     (20)
                  
                        Η μεφεδρόνη υπάγεται σε έλεγχο σε επίπεδο ΕΕ βάσει της απόφασης 2010/759/ΕΕ του Συμβουλίου, της 2ας Δεκεμβρίου 2010, για την υπαγωγή της ουσίας 4-methylmethcathinone (μεφεδρόνη) σε μέτρα ελέγχου, ΕΕ L 322 της 8.12.2010, σ. 44, και περιλαμβάνεται στο παράρτημα της απόφασης-πλαισίου 2004/757/ΔΕΥ του Συμβουλίου υπό τον αριθμό 5.
               
               
                  
                     (21)
                  
                        Η άλφα-PVP υπάγεται σε έλεγχο σε επίπεδο ΕΕ βάσει της απόφασης (ΕΕ) 2016/1070 του Συμβουλίου, της 27ης Ιουνίου 2016, για την υπαγωγή της ουσίας 1-φαινυλο-2-(πυρρολιδιν-1-υλο)πενταν-1-όνη (α-πυρρολιδινοβαλεροφαινόνη, α-PVP) σε μέτρα ελέγχου, ΕΕ L 178 της 2.7.2016, σ. 18, και περιλαμβάνεται στο παράρτημα της απόφασης-πλαισίου 2004/757/ΔΕΥ του Συμβουλίου υπό τον αριθμό 10. 
               
               
                  
                     (22)
                  
                        Απ’ ό,τι φαίνεται, στο EMCDDA δεν αναφέρονται όλες οι περιπτώσεις ανίχνευσης ετιζολάμης σε κρούσματα θανάτων και μη θανατηφόρων δηλητηριάσεων. Σύμφωνα με στοιχεία από τα εθνικά μητρώα της Σκωτίας, τα τελευταία χρόνια η ετιζολάμη έχει ανιχνευθεί σε αρκετές εκατοντάδες θανάτους στη Σκωτία του Ηνωμένου Βασιλείου, στο πλαίσιο της πολυτοξικομανίας μεταξύ των υψηλού κινδύνου χρηστών οπιοειδών.
               
               
                  
                     (23)
                  
                        Η καταχώριση των φαρμάκων μπορεί να έχει ως συνέπεια να επηρεαστεί η ιατρική τους χρήση ως προς τις εγκεκριμένες ενδείξεις τους, παρά την αναγνωρισμένη χρήση τους στην κλινική πρακτική.
               
               
                  
                     (24)
                  
                        MedDRA, έκδοση 22.1, EV έως τις 7 Οκτωβρίου 2019.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.12.2019
            COM(2019) 631 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εξηκοστή τρίτη σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971
            
               
         
         
            
               ΠΑΡΑΡΤΗΜΑ
            
            
            
               Θέση που πρέπει να ληφθεί από τα κράτη μέλη που είναι μέλη της Επιτροπής για τα Ναρκωτικά και ενεργούν από κοινού προς το συμφέρον της Ένωσης, κατά την εξηκοστή τρίτη σύνοδο της Επιτροπής για τα Ναρκωτικά, η οποία έχει προσωρινά οριστεί να διεξαχθεί από τις 2 έως τις 6 Μαρτίου 2020, όσον αφορά τις αλλαγές στο πεδίο εφαρμογής του ελέγχου ουσιών:
            
            
            
               (1)Η κροτωνυλοφαιντανύλη πρέπει να περιληφθεί στο παράρτημα I της σύμβασης για τα ναρκωτικά.
            
            
               (2)Η βαλερυλοφαιντανύλη πρέπει να περιληφθεί στο παράρτημα I της σύμβασης για τα ναρκωτικά.
            
            
               (3)Η ουσία DOC πρέπει να περιληφθεί στο παράρτημα I της σύμβασης για τις ψυχοτρόπους ουσίες.
            
            
               (4)Η ουσία AB-FUBINACA πρέπει να περιληφθεί στο παράρτημα II της σύμβασης για τις ψυχοτρόπους ουσίες.
            
            
               (5)Η ουσία 5F-AMB-PINACA (5F-AMB, 5F-MMB-PINACA) πρέπει να περιληφθεί στο παράρτημα II της σύμβασης για τις ψυχοτρόπους ουσίες.
            
            
               (6)Η ουσία 5F-MDMB-PICA (5F-MDMB-2201) πρέπει να περιληφθεί στο παράρτημα II της σύμβασης για τις ψυχοτρόπους ουσίες.
            
            
               (7)Η ουσία 4-F-MDMB-BINACA πρέπει να περιληφθεί στο παράρτημα II της σύμβασης για τις ψυχοτρόπους ουσίες.
            
            
               (8)Η ουσία 4-CMC (4-χλωρομεθκαθινόνη, κλεφεδρόνη) πρέπει να περιληφθεί στο παράρτημα II της σύμβασης για τις ψυχοτρόπους ουσίες.
            
            
               (9)Η N-αιθυλεξεδρόνη πρέπει να περιληφθεί στο παράρτημα II της σύμβασης για τις ψυχοτρόπους ουσίες.
            
            
               (10)Η ουσία άλφα-PVP πρέπει να περιληφθεί στο παράρτημα II της σύμβασης για τις ψυχοτρόπους ουσίες.
            
            
               (11)Η φλουαλπραζολάμη πρέπει να περιληφθεί στο παράρτημα IV της σύμβασης για τις ψυχοτρόπους ουσίες.
            
            
               (12)Η ετιζολάμη πρέπει να περιληφθεί στο παράρτημα IV της σύμβασης για τις ψυχοτρόπους ουσίες.